KOMISSION ASETUS (EY) N:o 1029/96,

annettu 7 päivänä kesäkuuta 1996,

vilja- ja riisialan tuonti- ja vientitodistusten järjestelmän soveltamista koskevista erityisistä yksityiskohtaisista säännöistä annetun asetuksen (EY) N:o 1162/95 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92 (1), sellaisena kuin se on viimeksi muutettuna komission asetuksella (EY) N:o 923/96 (2), ja erityisesti sen 9 artiklan 2 kohdan, 13 artiklan 11 kohdan ja 16 artiklan 1 kohdan,

ottaa huomioon riisin yhteisestä markkinajärjestelystä 21 päivänä kesäkuuta 1976 annetun neuvoston asetuksen (ETY) N:o 1418/76 (3), sellaisena kuin se on viimeksi muutettuna asetuksella (EY) N:o 3072/95 (4), ja erityisesti sen 10 artiklan 2 kohdan, 14 artiklan 16 kohdan ja 17 artiklan 11 kohdan,

sekä katsoo, että

komission asetuksessa (EY) N:o 1162/95 (5), sellaisena kuin se on viimeksi muutettuna asetuksella (EY) N:o 285/96 (6), vahvistetaan erityiset yksityiskohtaiset säännöt vilja- ja riisialan tuonti- ja vientitodistusten järjestelmän soveltamisesta; asetuksen 7 artiklan 2 a kohdassa todistusten voimassaolo rajoitetaan 30 päiväksi, jos tukea ei ole vahvistettu; on tarpeen tarkentaa, että tätä säännöstä sovelletaan ainoastaan, jos ei ole tukea eikä vientiveroa,

asetuksen (EY) N:o 1162/95 7 artiklan 4 kohdassa säädettyä harkinta-aikaa on sovellettava myös vientiveroa vahvistettaessa; sitä on siis syytä tarkentaa,

asetuksen (EY) N:o 1162/95 10 artiklan a alakohdassa tarkoitettua 5 ecun tonnilta suuruista vakuutta on sovellettava ainoastaan vientitodistuksiin, jotka eivät saa tukea tai joilla ei ole vientiveroa; sitä on siis syytä tarkentaa,

tämän vuoksi olisi muutettava asetusta (EY) N:o 1162/95, ja

tässä asetuksessa säädetyt toimenpiteet ovat viljan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1162/95 seuraavasti:

1. Asetuksen 7 artiklassa:

a) korvataan 2 a kohta seuraavasti:

"2 a. Jos tukea eikä vientiveroa ei ole vahvistettu, asetuksen (ETY) N:o 1766/92 1 artiklassa ja asetuksen (ETY) N:o 1418/76 1 artiklassa tarkoitettuja tuotteita koskevat vientitodistukset ovat voimassa kolmekymmentä päivää niiden asetuksen (ETY) N:o 3719/88 21 artiklan 1 kohdan mukaisesta antopäivästä."

b) korvataan 4 kohta seuraavasti:

"4. Jos asetuksen (ETY) N:o 1766/92 1 artiklan a, b ja c alakohdassa ja asetuksen (ETY) N:o 1418/76 1 artiklan a alakohdassa tarkoitettujen tuotteiden tuen tai vientiveron vahvistamisen yhteydessä viitataan erityisesti tähän kohtaan, vientitukihakemukseen on liitettävä jäljennös sopimuksesta. Tämän sopimuksen on tultava määrämaan viralliselta toimielimeltä tai yhtiöltä, jonka toimipaikka on tässä maassa, ja siinä on oltava maininta määrästä ja mainitun todistuksen voimassaoloaikaan sisältyvästä toimitusajasta. Tätä sopimusta ei saa olla aikaisemmin käytetty vientitodistusten antoon tämän artiklan mukaisesti. Kyseisen jäsenvaltion on todennettava, että todistushakemus on tämän kohdan edellytysten mukainen, ja ilmoitettava komissiolle hyväksyttäviin hakemuksiin liittyvät määrät kyseisten hakemusten jättöpäivänä. Vastaavat todistukset annetaaan tosiasiallisesti vasta hakemuksen jättöpäivää seuraavana kolmantena työpäivänä, jollei komissio sitä ennen toteuta erityistoimenpiteitä.

Jos ensimmäisessä alakohdassa tarkoitetussa vientitodistushakemuksessa ylitetään vietäväksi tarkoitetut, kyseisen tuen tai vientiveron vahvistavassa asetuksessa ilmoitetut määrät, komissio voi vahvistaa näille määrille yhtenäisen alennusprosentin hakemuksen jättöpäivää seuraavan kahden työpäivän kuluessa. Todistuksen antamista koskeva hakemus voidaan peruuttaa kahden päivän kuluessa alennusprosentin julkaisupäivän jälkeen.

Poiketen siitä, mitä asetuksen (ETY) N:o 3719/88 9 artiklassa säädetään, tässä kohdassa tarkoitetuista todistuksista johdettavissa olevia oikeuksia ei voida siirtää.

Jos tuova ostaja ei täytä sopimusta, toimija voi viedä toiseen määrämaahan, mutta yksinomaan todistuksen alkuperäisenä hakupäivänä voimassa olevalla `muita kolmansia maita` koskevalla tuella tai vientiverolla. Jollei todistuksen alkuperäisenä hakupäivänä `muita kolmansia maita` koskevaa tukea tai vientiveroa ole, voidaan säätää tilapäisestä ratkaisusta asetuksen (ETY) N:o 1766/92 23 artiklassa säädettyä menettelyä noudattaen."

2. Korvataan 10 artiklan a alakohta seuraavasti:

"a) 1 ecu tonnia kohti, jos on kyse tuontitodistuksista, joihin asetuksen (ETY) N:o 1766/92 10 artiklan 4 kohdan neljännen luetelmakohdan säännöksiä ei sovelleta, tai asetuksen (ETY) N:o 1418/76 soveltamisalaan kuuluvista tuotteista, ja 5 ecua tonnia kohti, jos on kyse sellaisen tuotteen vientitodistuksista, jonka osalta ei ole hakemuksen esittämispäivänä vahvistettu tukea tai vientiveroa tai jolle ei ole etukäteen vahvistettu vientiveroa;".

3. Asetuksen 13 artiklassa:

1) korvataan 1 kohdan a alakohdan ii alakohdan viimeinen luetelmakohta seuraavasti:

"kutakin koodia koskeva määrä on eriteltävä määräpaikkakohtaisesti, jos tuen tai vientiveron määrä vaihtelee määräpaikan mukaan."

2) korvataan 1 kohdan b alakohdan ii alakohta seuraavasti:

"ii) määrät, joille todistuksia on annettu mutta joita ei ole käytetty, sekä tuen tai vientiveron määrä koodeittain".

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 7 päivänä kesäkuuta 1996.

Komission puolesta

Franz FISCHLER

Komission jäsen

(1) EYVL N:o L 181, 1.7.1992, s. 21

(2) EYVL N:o L 126, 24.5.1996, s. 37

(3) EYVL N:o L 166, 25.6.1976, s. 1

(4) EYVL N:o L 329, 30.12.1995, s. 18

(5) EYVL N:o L 117, 24.5.1995, s. 2

(6) EYVL N:o L 37, 15.2.1996, s. 18